Poplap met 'n Stoflap: March 2012
Geplaas deur Santie om 15:11 Geen opmerkings nie:
Laasweek het die Liewe Heer dit goedgedink om vir my 'n afdag te gee. Donderdag is mos wasdag hier by my, en toe reën dit! Ek het 'n tuimeldroeër ('n oue; het hom gekoop net voor my noointjieskind se geboorte) maar ek gebruik dit net wanneer dit nie anders kan nie. 'n Goeie vriendin het onlangs 'n ouma geword, toe trek ek my wolmandjie nader, en hekel en hekel en brei, die hele Donderdagmiddag om, en sommer Vrydagoggend ook.
Hierdie foto's is nie vreeslik mooi nie, dis met my selfoon-kamera geneem, maar julle kan darem 'n idee kry. Die mussies lyk baie klein, maar dis vir 'n slinternuwe babatjie.
'n Ligpienke met 'n strik
'n Liggroene met 'n gelukkige geel blom en 'n oorgtrekte knoop;
En een in kuikentjie-geel met 'n yslike blom.
Die model vir hierdie foto's is Amy, my pragtige porselein baba-pop. Ja, ek is 'n ou poplap wat nog popspeel, en ek is nie skaam om dit te noem nie.
Dit was 'n absolute plesier om hierdie mussies te knutsel, en ek is baie bly ek het nog baie dogtertjies in my lewe van alle ouderdomme, sodat ek nog 'n paar kan maak.
Geplaas deur Santie om 22:21 Geen opmerkings nie:
Geplaas deur Santie om 15:36 4 opmerkings:
Siende dat Anzelle laasjaar op haar verjaardag getroud is, het ek nie vir haar verjaarkoek gebak nie, maar het belowe om dit op 'n later stadium te doen.As daar een ding is wat daardie noointjieskind van my nooit sal vergeet nie, is dit die belofte van koek!
Die woorde: 'What are little girls made of... sugar and spice and all things nice' is sekerlik met my kind in gedagte geskryf. So, ek het my rekenaar nadergetrek, "Red Velvet Cake" geGoogle, en my resepteboeke gefynkam, uiteindelik my voorskoot aangestrik en 'n koek gebak. Dit was pragtig, en nog lekkerder as wat dit gelyk het. Klam, met 'n sjokolade-smakie, en perfek gerys.
Die grootste gedeeltes van die resep kom uit 'Koeke ter viering van Liefde en Lewe' van Callie Maritz en Mari-Louise Guy. Ek het die hoeveelheid kakao in die oorspronklike resep vermeerder, omdat ek dit nie kon proe nie, en miskien so 'n bietjie meer kleursel ingegooi. Die Roomkaasversiering kom ook uit hulle boek, en is een van daai resepte wat ek al uit my kop uit ken, so gereeld maak ek dit.
Verhit die oond tot 180
Berei 3 laagkoekpanne
25ml rooi koekleursel
Klits eiers, suiker, olie, karringmelk, koekkleursel, asyn en vanielje saam
Sif kakao, meel, koeksoda, bakpoeier en sout saam
Verdeel eweredig in die drie panne
Bak vir so 40 min
(Hier kom nie bakpoeier in nie!)
(Ek het die koeklae in die vrieskas gesit voordat ek dit versier het. Dit help gewoonlik dat die koek nie soveel krummel nie.)
Versier met Roomkaas versiering
Meng tot glad, versier die dieprooi fluweelkoek daarmee.
NB die koek op die foto in die resepteboek is ook met rooi roosblare versier. Dis Pragtig, maar maak seker die rose is nie gifstowwe gespuit nie, en dat dit goed gewas is voordat jy dit gebruik.